b'\n_START_ARTICLE_\nLasasti kapi\xc4\x8dar\n_START_SECTION_\nOpis\n_START_PARAGRAPH_\nGametofit lasastega kapi\xc4\x8darja ima dobro razvite rizoide, stebelce in listke. Sporofit se izra\xc5\xa1\xc4\x8da z vrha gametofita in je zgrajen iz havstorija, dolgega rumenkasto do rde\xc4\x8dkastorjavega peclja (sete), ki dose\xc5\xbee v dol\xc5\xbeino med 5 in 9 cm in pu\xc5\xa1ice. Na pu\xc5\xa1ici je kapuca (kaliptra), ki je odtrgani del arhegonija. Pod kapuco se nahaja pokrov\xc4\x8dek, ki pokriva odprtino pu\xc5\xa1ice. Pod pokrov\xc4\x8dkom je nematodontni peristom, dolg okoli 250\xc2\xa0\xc2\xb5m, ki je zgrajen iz 64 negibljivih ve\xc4\x8dceli\xc4\x8dnih zobcev in je zrasel z epifragmo, tako da se spore lahko spro\xc5\xa1\xc4\x8dajo le skozi drobne vrzeli med zobci. Spore obi\xc4\x8dajno merijo med 5 in 8\xc2\xa0\xc2\xb5m, lahko pa tudi do 12\xc2\xa0\xc2\xb5m._NEWLINE_Stebelca so lahko visoka od 5 do 10\xc2\xa0cm, vendar je dol\xc5\xbeina odvisna od naravnega okolja. V\xc4\x8dasih stebelca dose\xc5\xbeejo le okoli 2\xc2\xa0cm, lahko pa so dolga tudi do 70\xc2\xa0cm. Trdnost stebelc je prav tako odvisna od okolja. Obi\xc4\x8dajno se stebelca nerazvejana, v\xc4\x8dasih pa se proti vrhu vili\xc4\x8dasto razcepijo. Listki so gosti ali srednje gosti in so obi\xc4\x8dajno dolgi med 6 in 8\xc2\xa0mm, lahko pa dose\xc5\xbeejo celo do 12\xc2\xa0mm.'